ΑΠΟΦΑΣΗ ΤΟΥ ΣΥΜΒΟΥΛΙΟΥ

της 6ης Δεκεμβρίου 1999

για τις αρχές, τις προτεραιότητες, τους ενδιάμεσους στόχους και τους όρους που περιέχονται στην εταιρική σχέση για την προσχώρηση της Δημοκρατίας της Σλοβενίας

(1999/859/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 622/98 του Συμβουλίου, της 16ης Μαρτίου 1998, σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής, και ιδίως για τη θέσπιση εταιρικών σχέσεων ενόψει της προσχώρησης(1), ιδίως το άρθρο 2,

την πρόταση της Επιτροπής,

Εκτιμώντας τα ακόλουθα:

(1) το Ευρωπαϊκό Συμβούλιο του Λουξεμβούργου όρισε ότι η εταιρική σχέση για την προσχώρηση αποτελεί νέο μέσο και το βασικό χαρακτηριστικό της ενισχυμένης προενταξιακής στρατηγικής·

(2) ο κανονισμός (ΕΚ) αριθ. 622/98 ορίζει ότι το Συμβούλιο αποφασίζει με ειδική πλειοψηφία, μετά από πρόταση της Επιτροπής, για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται σε κάθε εταιρική σχέση για την προσχώρηση, που υποβάλλεται σε κάθε υποψήφια χώρα, καθώς και για τις απαιτούμενες σημαντικές προσαρμογές της·

(3) η συνδρομή της Κοινότητας προϋποθέτει την εκπλήρωση ουσιαστικών όρων, ειδικότερα την τήρηση των δεσμεύσεων που περιέχονται στις ευρωπαϊκές συμφωνίες και την πρόοδο όσον αφορά την τήρηση των κριτηρίων της Κοπεγχάγης· στην περίπτωση που δεν πληρούται κάποιος σημαντικός όρος, το Συμβούλιο μπορεί, με ειδική πλειοψηφία μετά από πρόταση της Επιτροπής, να αποφασίζει τη θέσπιση των κατάλληλων μέτρων σχετικά με κάθε προενταξιακή συνδρομή·

(4) το Ευρωπαϊκό Συμβούλιο του Λουξεμβούργου αποφάσισε ότι η εφαρμογή της εταιρικής σχέσης για την προσχώρηση και η πρόοδος σχετικά με την υιοθέτηση του κεκτημένου θα εξετάζονται στο πλαίσιο των οργάνων των ευρωπαϊκών συμφωνιών·

(5) η περιοδική έκθεση της Επιτροπής για το 1999 περιέχει αντικειμενική ανάλυση σχετικά με την προετοιμασία της Δημοκρατίας της Σλοβενίας για την προσχώρηση και καθορίζει ορισμένους τομείς προτεραιότητας όπου απαιτείται περαιτέρω προσπάθεια·

(6) προκειμένου να προετοιμαστεί για την προσχώρηση, η Δημοκρατία της Σλοβενίας θα πρέπει να αναπροσαρμόσει το εθνικό της πρόγραμμα για την υιοθέτηση του κεκτημένου· στο εν λόγω πρόγραμμα θα πρέπει να καθορίζεται χρονοδιάγραμμα επίτευξης των προτεραιοτήτων και εκπλήρωσης των ενδιαμέσων στόχων που καθορίζονται στην εταιρική σχέση για την προσχώρηση,

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 2 του κανονισμού (ΕΚ) αριθ. 622/98 οι αρχές, οι προτεραιότητες, οι ενδιάμεσοι στόχοι και οι προϋποθέσεις που περιέχονται στην εταιρική σχέση για την προσχώρηση της Δημοκρατίας της Σλοβενίας καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της εταιρικής σχέσης για την προσχώρηση θα εξετάζεται στο πλαίσιο των οργάνων της ευρωπαϊκής συμφωνίας, καθώς και των κατάλληλων οργάνων του Συμβουλίου, στα οποία η Επιτροπή θα υποβάλλει τακτικά σχετικές εκθέσεις.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 6 Δεκεμβρίου 1999.

Για το Συμβούλιο

Ο Πρόεδρος

T. HALONEN

(1) ΕΕ L 85 της 20.3.1998, σ. 1.

ΠΑΡΑΡΤΗΜΑ

ΣΛΟΒΕΝΙΑ: ΕΤΑΙΡΙΚΗ ΣΧΕΣΗ ΓΙΑ ΤΗΝ ΠΡΟΣΧΩΡΗΣΗ ΓΙΑ ΤΟ 1999

1. ΣΤΟΧΟΙ

Σκοπός της εταιρικής σχέσης για την προσχώρηση είναι η ένταξη σε ένα ενιαίο πλαίσιο των τομέων προτεραιότητας όπου απαιτείται περαιτέρω προσπάθεια, οι οποίοι καθορίστηκαν στην περιοδική έκθεση της Επιτροπής για το 1999 σχετικά με την πρόοδο της Δημοκρατία της Σλοβενίας για την προσχώρησή της στην Ευρωπαϊκή Ένωση, σχετικά με τα δημοσιονομικά μέσα που είναι διαθέσιμα για να βοηθηθεί η Δημοκρατία της Σλοβενίας ούτως ώστε να τηρήσει τις προτεραιότητες αυτές και σχετικά με τους όρους που ισχύουν για την παροχή της εν λόγω βοήθειας. Η εταιρική σχέση για την προσχώρηση αποτελεί τη βάση ενός αριθμού μέσων πολιτικής που μπορούν να χρησιμοποιηθούν για να βοηθηθούν οι υποψήφιες χώρες να προετοιμαστούν για την προσχώρηση. Στα εν λόγω μέσα περιλαμβάνονται, μεταξύ άλλων, το αναθεωρημένο εθνικό πρόγραμμα για την υιοθέτηση του κεκτημένου, η κοινή αξιολόγηση των μεσοπρόθεσμων προτεραιοτήτων της οικονομικής πολιτικής, η συνθήκη κατά του οργανωμένου εγκλήματος, καθώς και τα εθνικά αναπτυξιακά σχέδια που είναι αναγκαία για τη συμμετοχή στα διαρθρωτικά ταμεία μετά την προσχώρηση και για την εφαρμογή του Ispa και του Sapard πριν από την προσχώρηση. Καθένα από αυτά τα μέσα είναι διαφορετικής φύσης και προπαρασκευάζεται και εφαρμόζεται βάσει ειδικών διαδικασιών. Οι διαδικασίες αυτές δεν αποτελούν αναπόσπαστο τμήμα της εταιρικής σχέσης, αλλά οι προτεραιότητες που περιλαμβάνουν θα είναι συμβατές με αυτήν.

2. ΑΡΧΕΣ

Οι κυριότεροι τομείς προτεραιοτήτων που έχουν επισημανθεί για κάθε υποψήφια χώρα αφορούν την ικανότητά της να ανταποκριθεί στα κριτήρια της Κοπεγχάγης, τα οποία αναφέρουν ότι η ιδιότητα του μέλους προϋποθέτει τα ακόλουθα:

- η υποψήφια χώρα να έχει επιτύχει θεσμική σταθερότητα που να εγγυάται τη λειτουργία του δημοκρατικού πολιτεύματος, την έννομη τάξη, τα ανθρώπινα δικαιώματα καθώς και το σεβασμό και την προστασία των μειονοτήτων,

- εγκαθίδρυση και ομαλή λειτουργία της ελεύθερης οικονομίας καθώς και η ικανότητα αντιμετώπισης των ανταγωνιστικών πιέσεων και των δυνάμεων της αγοράς που υφίστανται στο εσωτερικό της Ένωσης,

- ικανότητα ανάληψης των υποχρεώσεων του πλήρους μέλους, συμπεριλαμβανομένης της τήρησης των κριτηρίων της πολιτικής, οικονομικής και νομισματικής ένωσης.

Κατά τη σύνοδο της Μαδρίτης, το Ευρωπαϊκό Συμβούλιο τόνισε την ανάγκη οι υποψήφιες χώρες να προσαρμόσουν τις διοικητικές τους δομές προκειμένου να εξασφαλιστεί η αρμονική λειτουργία των κοινοτικών πολιτικών μετά την προσχώρηση και, στη σύνοδο του Λουξεμβούργου, τόνισε ότι η ανάγκη ενσωμάτωσης του κεκτημένου στην εθνική νομοθεσία είναι αναγκαία αλλά όχι από μόνη της επαρκής· απαιτείται και η εφαρμογή του κεκτημένου στην πράξη.

3. ΠΡΟΤΕΡΑΙΟΤΗΤΕΣ ΚΑΙ ΕΝΔΙΑΜΕΣΟΙ ΣΤΟΧΟΙ

Οι περιοδικές εκθέσεις της Επιτροπής καθώς και η εξέτασή τους από το Συμβούλιο έδειξαν την έκταση των προσπαθειών που απομένει να γίνουν σε ορισμένους τομείς ούτως ώστε τα υποψήφια κράτη να προετοιμαστούν για την προσχώρηση. Η κατάσταση αυτή απαιτεί τον καθορισμό ενδιάμεσων σταδίων όσον αφορά τις προτεραιότητες, καθένα από τα οποία πρέπει να συνοδεύεται από συγκεκριμένους στόχους που πρέπει να καθοριστούν σε συνεργασία με τα υποψήφια κράτη και που από την επίτευξή τους θα εξαρτηθεί η έκταση της βοήθειας που θα χορηγηθεί, καθώς και η πρόοδος των ήδη διεξαγόμενων διαπραγματεύσεων με ορισμένες χώρες ή η έναρξη νέων διαπραγματεύσεων με τις υπόλοιπες. Οι προτεραιότητες και οι ενδιάμεσοι στόχοι που περιλαμβάνονται στις αναθεωρημένες εταιρικές σχέσεις για την προσχώρηση χωρίζονται, με τη σειρά τους, σε δύο ομάδες: σε βραχυπρόθεσμες και σε μεσοπρόθεσμες. Οι βραχυπρόθεσμες έχουν επιλεγεί βάσει του ότι, ρεαλιστικά, μπορεί να αναμένεται ότι η Δημοκρατία της Σλοβενίας θα είναι σε θέση να τις εκπληρώσει ή να επιτελέσει ουσιαστική πρόοδο προς την κατεύθυνση της εκπλήρωσής τους έως τα τέλη του 2000. Οι μεσοπρόθεσμες προτεραιότητες πιστεύεται ότι θα απαιτήσουν περισσότερο από ένα έτος για να τηρηθούν, αν και οι εργασίες για την τήρησή τους θα πρέπει, εφόσον είναι δυνατόν, να αρχίσουν κατά τη διάρκεια του 2000. Η πρόοδος που σημειώθηκε σχετικά με την επίτευξη των προτεραιοτήτων της εταιρικής σχέσης για την προσχώρηση του 1998 αξιολογείται στην περιοδική έκθεση για το 1999. Βάσει της αξιολόγησης αυτής διατυπώθηκαν οι προτεραιότητες στο πλαίσιο της τρέχουσας εταιρικής σχέσης.

Η Δημοκρατία της Σλοβενίας υπέβαλε μια αναθεωρημένη μορφή του εθνικού της προγράμματος για την υιοθέτηση του κεκτημένου (ΕΠΥΚ) στις 31 Μαΐου 1999. Στο πρόγραμμα αυτό καθορίζεται χρονοδιάγραμμα τήρησης των προτεραιοτήτων και εκπλήρωσης των ενδιαμέσων στόχων, βασισμένο στην πρώτη εταιρική σχέση για την προσχώρηση καθώς και οι αναγκαίες διοικητικές δομές και οι αναγκαίοι δημοσιονομικοί πόροι.

Η εταιρική σχέση για την προσχώρηση καθορίζει τους τομείς προτεραιότητας για την προετοιμασία προσχώρησης της Δημοκρατία της Σλοβενίας. Η Δημοκρατία της Σλοβενίας οφείλει, εντούτοις, να αντιμετωπίσει όλα τα θέματα που εντοπίζονται στην περιοδική έκθεση. Η Δημοκρατία της Σλοβενίας πρέπει, ακόμη, να εκπληρώσει όλες τις δεσμεύσεις για προσέγγιση των νομοθεσιών και για εφαρμογή του κεκτημένου που ανέλαβε βάσει της ευρωπαϊκής συμφωνίας, της αναλυτικής εξέτασης και της διαδικασίας των διαπραγματεύσεων. Θα πρέπει, ακόμη, να τονιστεί ότι η ενσωμάτωση του κεκτημένου στην εθνική νομοθεσία δεν είναι καθαυτή επαρκής· είναι, ακόμη, αναγκαίο να διασφαλιστεί ότι αυτό πράγματι εφαρμόζεται βάσει προδιαγραφών ίδιων με εκείνες που ισχύουν στην Ένωση. Σε όλους τους τομείς που απαριθμούνται κατωτέρω, είναι αναγκαίο να εφαρμοστεί αξιόπιστα και αποτελεσματικά το κεκτημένο.

Με βάση την ανάλυση της περιοδικής έκθεσης της Επιτροπής, προσδιορίστηκαν οι ακόλουθες βραχυπρόθεσμες και μεσοπρόθεσμες προτεραιότητες και ενδιάμεσοι στόχοι για την Δημοκρατία της Σλοβενίας.

3.1. Βραχυπρόθεσμες προτεραιότητες (2000)

Οικονομικά κριτήρια

- προώθηση της ανταγωνιστικότητας μέσω της αναδιάρθρωσης επιχειρήσεων με βάση την οικονομία αγοράς· λήψη μέτρων για την ενίσχυση των εγχώριων επενδύσεων και των επενδύσεων που προέρχονται από το εξωτερικό· απλούστευση των νομικών και διοικητικών διαδικασιών και προώθηση της ανάπτυξης των μικρομεσαίων επιχειρήσεων,

- έναρξη εφαρμογής του προγράμματος ιδιωτικοποίησης στον τραπεζικό και ασφαλιστικό τομέα και ολοκλήρωση της διαδικασίας ιδωιτικοποιήσεων,

- εφαρμογή προγράμματος για την αναδιάρθρωση τον χαλυβουργικού τομέα σύμφωνα με τις απαιτήσεις της Ευρωπαϊκής Ένωσης,

- συνέχιση της αναδιάρθρωσης των δημόσιων οικονομικών συμπεριλαμβανομένης της μεταρρύθμισης τον συνταξιοδοτικού συστήματος,

- βελτίωση της νομοθεσίας περί πτωχεύσεων και ορθολογικοποίηση της εφαρμογής της.

Εσωτερική αγορά

- Δημόσιες συμβάσεις: συνέχιση της ευθυγράμμισης,

- δικαιώματα πνευματικής και βιομηχανικής ιδιοκτησίας: θέσπιση νέου νόμου για τη βιομηχανική ιδιοκτησία και καθιέρωση συμπληρωματικού πιστοποιητικού προστασίας (SPC) ενίσχυση της υπηρεσίας πνευματικής ιδιοκτησίας ενίσχυση των διοικητικών ικανοτήτων και της καταπολέμησης της παραποίησης/απομίμησης, ιδίως με την ενίσχυση των συνοριακών ελέγχων,

- εταιρικό δίκαιο: ολοκλήρωση της ευθυγράμμισης συμπεριλαμβανομένης της εξάλειψης κάθε διακριτικής μορφής απαιτήσεων σχετικά με τη χρήση της γλώσσας,

- προστασία δεδομένων: συγκρότηση ανεξάρτητης αρχής εποπτείας,

- ελεύθερη κυκλοφορία εμπορευμάτων: επιβολή νομοθεσίας πλαισίου· έναρξη της μεταφοράς των οδηγιών νέας προσέγγισης στο εθνικό δίκαιο και εναρμόνιση της τεχνικής νομοθεσίας αναδιάρθρωση του ιδρύματος προτύπων και μετρολογίας για να επιτευχθεί η ανεξάρτητη λειτουργία του στον κανονιστικό τομέα καθώς και στους τομείς της τυποποίησης, της διαπίστευσης και της πιστοποίησης,

- ελεύθερη κυκλοφορία κεφαλαίων: επιτάχυνση της εναρμόνισης της νομοθεσίας για τις άμεσες ξένες επενδύσεις σε τομείς για τους οποίους εξακολουθούν να ισχύουν περιορισμοί, ιδίως στο χρηματοπιστωτικό τομέα, τις μεταφορές, τις τηλεπικοινωνίες και τα μέσα μαζικής ενημέρωσης,

- ανταγωνισμός: εφαρμογή αντιμονοπωλιακών νόμων και θέσπιση των σχετικών κανονισμών· ενίσχυση της υπηρεσίας ανταγωνισμού· θέσπιση και έναρξη εφαρμογής νομοθεσίας για τις κρατικές ενισχύσεις και ενίσχυση της αρχής παρακολούθησης των κρατικών ενισχύσεων· επεξεργασία μητρώου κρατικών ενισχύσεων, συνέχιση της εκπόνησης ετησίων εκθέσεων για τις κρατικές ενισχύσεις,

- τηλεπικοινωνίες: θέσπιση νέου νόμου για τις τηλεπικοινωνίες και ίδρυση ανεξάρτητης ρυθμιστικής αρχής για τις τηλεπικοινωνίες,

- οπτικοακουστικός τομέας: ολοκλήρωση της ευθυγράμμισης της νομοθεσίας,

- φορολογία: παύση λειτουργίας των καταστημάτων αφορολόγητων ειδών στα χερσαία σύνορα· επιβεβαίωση της αποδοχής των αρχών του κώδικα δεοντολογίας για τη φορολόγηση των επιχειρήσεων και διασφάλιση ότι τα νέα φορολογικά μέτρα είναι σύμφωνα προς τις αρχές αυτές.

Γεωργία

- συνέχιση της εναρμόνισης της νομοθεσίας στον κτηνιατρικό και το φυτοϋγειονομικό τομέα και εγκαθίδρυση και εξοπλισμός σταθμών ελέγχου στα σύνορα, ιδίως στα χερσαία σύνορα με την Κροατία, στο λιμένα του Κοπέρ και στον αερολιμένα της Λιουμπλιάνα.

Μεταφορές

- εναρμόνιση της νομοθεσίας για την ασφαλή ναυσιπλοΐα.

Περιβάλλον

- θέσπιση νέου νόμου για τα ύδατα και έκδοση των σχετικών εκτελεστικών διαταγμάτων,

- ολοκλήρωση λεπτομερών προγραμμάτων προσέγγισης που αποσκοπούν στην εφαρμογή συγκεκριμένων οδηγιών (ειδικότερα όσον αφορά τη διαχείριση αποβλήτων, τον έλεγχο της ρύπανσης, του ατμοσφαιρικού αέρα, τον ολοκληρωμένο έλεγχο της βιομηχανικής ρύπανσης, τη διαχείριση κινδύνων, τις χημικές ουσίες, τους γενετικά τροποποιημένους οργανισμούς και την προστασία από ακτινοβολίες),

- ανάπτυξη σχεδίου για χρηματοδότηση επενδύσεων (στο πλαίσιο συγκεκριμένων οδηγιών), με βάση εκτιμήσεις του κόστους εναρμόνισης και ρεαλιστικούς πόρους δημόσιας και ιδιωτικής χρηματοδότησης σε ετήσια βάση,

- πλήρης μεταφορά στην εθνική νομοθεσία και επιβολή της οδηγίας για την αξιολόγηση των περιβαλλοντικών επιπτώσεων.

Απασχόληση και κοινωνικές υποθέσεις

- στήριξη των προσπαθειών των κοινωνικών εταίρων για εξασφάλιση των ικανοτήτων ανάπτυξης και εφαρμογής του κεκτημένου, ιδίως μέσω διμερούς κοινωνικού διαλόγου,

- προετοιμασία εθνικής στρατηγικής απασχόλησης ενόψει της προσεχούς συμμετοχής στην ευρωπαϊκή στρατηγική για την απασχόληση βάσει της κοινής εξέτασης των πολιτικών απασχόλησης.

Δικαιοσύνη και εσωτερικές υποθέσεις

- εφαρμογή του νέου νόμου για τους αλλοδαπούς και το άσυλο, ώστε να επιτραπεί η πλήρης συμμετοχή στο σύστημα πληροφοριών Σένγκεν,

- κύρωση της ευρωπαϊκής σύμβασης για τη νομιμοποίηση προσόδων από παράνομες δραστηριότητες, της ευρωπαϊκής σύμβασης ποινικού δικαίου για τη διαφθορά και του συμφώνου του ΟΟΣΑ για τη δωροδοκία,

- ενίσχυση της ικανότητας αντιμετώπισης της νομιμοποίησης προσόδων από παράνομες δραστηριότητες.

Ενίσχυση του διοικητικού και του δικαστικού δυναμικού, συμπεριλαμβανομένης της διαχείρισης και του ελέγχου των κονδυλίων της Ευρωπαϊκής Ένωσης

- επίσπευση της μεταρρύθμισης της δημόσιας διοίκησης, συμπεριλαμβανομένης της θέσπισης νόμου για τη δημόσια διοίκηση,

- Ρhare(1), Ispa(2) και Sapard(3): περαιτέρω βελτίωση του σχεδίου εθνικής ανάπτυξης και του σχεδίου αγροτικής ανάπτυξης· θέσπιση του νομοθετικού, διοικητικού και δημοσιονομικού πλαισίου (εκπόνηση εγχειριδίου και αλληλουχίας παρακολούθησης ελέγχων) για τον προγραμματισμό και τη διαχείριση των Ispa και Sapard, συμπεριλαμβανομένων μηχανισμού για την αξιολόγηση των περιβαλλοντικών επιπτώσεων και κανόνων περί δημοσίων συμβάσεων σύμφωνων με τη νομοθεσία της Ευρωπαϊκής Ένωσης για τα προγράμματα που συγχρηματοδοτούν κοινοτικά ταμεία· δημιουργία λειτουργικού φορέα πληρωμών για το Sapard,

- ολοκλήρωση του νομοθετικού πλαισίου για τον εσωτερικό και εξωτερικό δημοσιονομικό έλεγχο και δημιουργία μονάδων εσωτερικού ελέγχου σε κέντρα δαπανών,

- εφαρμογή αποτελεσματικού συστήματος κτηματολογίου, συμπεριλαμβανομένης της μεταρρύθμισης του πλαισίου χωροταξικού σχεδιασμού και της μηχανογράφησης του συστήματος καταγραφής γαιών.

3.2. Μεσοπρόθεσμες προτεραιότητες

Πολιτικά κριτήρια

- συνέχιση των προσπαθειών για τη διευθέτηση από κοινού με την Κροατία ορισμένων εκκρεμών θεμάτων που αφορούν τα σύνορα.

Οικονομικά κριτήρια

- ολοκλήρωση της αναδιάρθρωσης, του εμπορικού χαρακτήρα και της ελευθέρωσης των κρατικών επιχειρήσεων κοινής ωφελείας, με ταυτόχρονη εξασφάλιση ανταγωνισμού και ελευθέρωσης των τιμών,

- συνέχιση των μεταρρυθμίσεων της κεφαλαιαγοράς, συμπεριλαμβανομένης της μεγαλύτερης προστασίας των μειοψηφούντων μετόχων,

- θέσπιση διαδικασίας ετήσιας φορολογικής επιθεώρησης με σκοπό την ευθυγράμμιση της εκπόνησης εκθέσεων, της παρακολούθησης και του ελέγχου των δημόσιων οικονομικών, ειδικότερα των φορολογικών θέσεων, με τις διαδικασίες της Ευρωπαϊκής Ένωσης.

Εσωτερική αγορά

- δημόσιες συμβάσεις: κατάργηση της προτιμησιακής μεταχείρισης του 10 % της τιμής για τους εγχώριους πλειοδότες,

- δικαιώματα πνευματικής και βιομηχανικής ιδιοκτησίας: ολοκλήρωση της ευθυγράμμισης,

- ελεύθερη κυκλοφορία εμπορευμάτων: ολοκλήρωση της θέσπισης τομεακής νομοθεσίας και εναρμόνιση των προτύπων ΕΝ· διασφάλιση των κατάλληλων διαρθρώσεων εφαρμογής σε όλους τους τομείς και εγκαθίδρυση συστήματος επιτήρησης της αγορά,

- ελεύθερη κυκλοφορία κεφαλαίων: κατάργηση των εναπομενόντων περιορισμών στις μεσοπρόθεσμες συναλλαγές και στην απόκτηση ακίνητης περιουσίας από αλλοδαπούς· ολοκλήρωση της ελευθέρωσης της ροής κεφαλαίων,

- ελεύθερη κυκλοφορία προσώπων: ολοκλήρωση της ευθυγράμμισης σχετικά με την αμοιβαία αναγνώριση διπλωμάτων,

- ελεύθερη κυκλοφορία υπηρεσιών: διασφάλιση αποτελεσματικής εποπτείας των χρηματοπιστωτικών υπηρεσιών,

- ανταγωνισμός: ενίσχυση των αρχών που είναι επιφορτισμένες με τις κρατικές ενισχύσεις και την αντιμετώπιση των μονοπωλίων και των σχετικών διαδικασιών· βελτίωση της διαφάνειας, της ροής πληροφοριών, του συντονισμού και της κατάρτισης σε όλα τα επίπεδα της διοίκησης,

- φορολογία: εξάλειψη των διαφορών που εξακολουθούν να υφίστανται μεταξύ των καθεστώτων ΦΠΑ και ειδικών φόρων κατανάλωσης και του κεκτημένου της Ευρωπαϊκής Ένωσης, ιδίως με εφαρμογή τον μεταβατικού καθεστώτος ΦΠΑ και με αύξηση των ειδικών φόρων κατανάλωσης για τον καπνό και τα οινοπνευματώδη ποτά, επανεξέταση των υφισταμένων νόμων και διασφάλιση της συμφωνίας προς τις αρχές του κώδικα δεοντολογίας για τη φορολόγηση των επιχειρήσεων,

- προστασία των καταναλωτών: συνέχιση της ευθυγράμμισης και ενίσχυση των αρχών εποπτείας και επιβολής της νομοθεσίας,

- τελωνεία: ολοκλήρωση της ευθυγράμμισης, ειδικότερα των διατάξεων για τις ελεύθερες ζώνες· ενίσχυση ελέγχων στα σύνορα· ανάπτυξη των ικανοτήτων λειτουργίας των τελωνειακών υπηρεσιών· συνέχιση της μηχανοργάνωσης· συνέχιση της καταπολέμησης κατά της απάτης και της διαφθοράς.

Γεωργία

- ενίσχυση των μηχανισμών διαχείρισης της Κοινής Γεωργικής Πολιτικής και των διοικητικών διαρθρώσεων (παρακολούθηση των γεωργικών αγορών και εφαρμογή μέτρων διαρθρωτικής και αγροτικής ανάπτυξης, δημιουργία φορέων και μηχανισμών ελέγχου),

- ολοκλήρωση της ευθυγράμμισης της νομοθεσίας στον κτηνιατρικό και το φυτοϋγειονομικό τομέα, ιδίως ολοκλήρωση του συστήματος αναγνώρισης ζώων εφαρμογή συστήματος ποιοτικού ελέγχου (ανάλυση κινδύνων σε σημαντικά σημεία ελέγχου), επεξεργασία ζωικών αποβλήτων, εκσυγχρονισμός των εγκαταστάσεων επεξεργασίας κρέατος και γαλακτοκομικών προϊόντων, προγράμματα ελέγχου των καταλοίπων και ζωονόσων, ολοκλήρωση των συστημάτων εποπτείας των μελλοντικών εξωτερικών συνόρων,

- αναβάθμιση των εγκαταστάσεων μεταποίησης ειδών διατροφής και ολοκλήρωση της αναδιάρθρωσης του τομέα γεωργικών προϊόντων διατροφής.

Αλιεία

- ανάπτυξη της ικανότητας εφαρμογής και ενίσχυσης της κοινής αλιευτικής πολιτικής, συμπεριλαμβανομένης της συγκέντρωσης των κατάλληλων θεσμικών πόρων και εξοπλισμού που έχουν σχέση με την επιθεώρηση και τους ελέγχους σε κεντρικό και περιφερειακό επίπεδο.

Ενέργεια

- συνέχιση της διασφάλισης υψηλού επιπέδου πυρηνικής ασφάλειας στο σταθμό πυρηνικής ενέργειας Krsko,

- συνέχιση της βελτίωσης της ενεργειακής αποδοτικότητας και εφαρμογή των όρων τήρησης αποθεμάτων πετρελαίου,

- προετοιμασία για την εσωτερική αγορά ενέργειας, ιδίως όσον αφορά τις οδηγίες στον τομέα της ηλεκτρικής ενέργειας και του φυσικού αερίου (συμπεριλαμβανομένης της προσαρμογής των τιμών της ενέργειας στα επίπεδα κόστους και της δημουργίας ρυθμιστικού φορέα),

- ενίσχυση των ρυθμιστικών διαρθρώσεων για την πυρηνική ασφάλεια και την προστασία από ακτινοβολίες.

Μεταφορές

- ευθυγράμμιση των αεροπορικών μεταφορών (ειδικότερα διαχείριση της ασφάλειας των πτήσεων και του ελέγχου εναέριας κυκλοφορίας), των οδικών μεταφορών (πρόσβαση στην αγορά, οδική ασφάλεια, μεταφορά επικίνδυνων εμπορευμάτων και φορολογία) και των θαλάσσιων μεταφορών.

Απασχόληση και κοινωνικές υποθέσεις

- μεταφορά στο εθνικό δίκαιο και εφαρμογή της νομοθεσίας της Ευρωπαϊκής Ένωσης για την υγεία και την ασφάλεια στο χώρο εργασίας, το εργατικό δίκαιο, την ίση μεταχείριση ανδρών και γυναικών και τη δημόσια υγεία· ενίσχυση των σχετικών διοικητικών διαρθρώσεων (ιδίως ενίσχυση της επιθεώρησης εργασίας και του γραφείου επαγγελματικής ασφάλειας και υγείας) και των μηχανισμών που απαιτούνται για τον συντονισμό της κοινωνικής ασφάλισης.

Οικονομική και κοινωνική συνοχή

- ανάπτυξη εθνικής πολιτικής για οικονομική και κοινωνική συνοχή· προετοιμασία για την εφαρμογή προγράμματος περιφερειακής ανάπτυξης και κοινοτικών πρωτοβουλιών· βελτίωση των διοικητικών διαρθρώσεων· οργάνωση του δημοσιονομικού συστήματος και των διαδικασιών του σύμφωνα με τα πρότυπα των διαρθρωτικών ταμείων, συμπεριλαμβανομένης της εκτίμησης και της αξιολόγησης.

Περιβάλλον

- εφαρμογή της νομοθεσίας για τη διαχείριση αποβλήτων, τον έλεγχο της ρύπανσης του ατμοσφαιρικού αέρα, τον έλεγχο της βιομηχανικής ρύπανσης, τη διαχείριση κινδύνων, τις χημικές ουσίες, τους γενετικά τροποποιημένούς οργανισμούς και την προστασία από ακτινοβολίες,

- ενίσχυση των διοικητικών ικανοτήτων σε όλα τα επίπεδα,

- ενσωμάτωση των αρχών της βιώσιμης ανάπτυξης στον καθορισμό και την εφαρμογή όλων των άλλων τομεακών πολιτικών.

Δικαιοσύνη και εσωτερικές υποθέσεις

- περαιτέρω αναβάθμιση των οργάνων επιβολής του νόμου (προσωπικό, κατάρτιση και εξοπλισμός), συνέχιση του αγώνα κατά του οργανωμένου εγκλήματος, της εμπορίας γυναικών και παιδιών, του λαθρεμπορίου ναρκωτικών και της διαφθοράς· διασφάλιση καλύτερου συντονισμού μεταξύ των οργάνων επιβολής του νόμου,

- συνέχιση της προοδευτικής ευθυγράμμισης της νομοθεσίας και της πρακτικής για τη θεώρηση διαβατηρίων με τα ισχύοντα στην Ευρωπαϊκή Ένωση.

Ενίσχυση του διοικητικού και δικαστικού δυναμικού, συμπεριλαμβανομένης της διαχείρισης και του ελέγχου των κονδυλίων της Ευρωπαϊκής Ένωσης

- βελτίωση της λειτουργίας του δικαστικού συστήματος, μεταξύ άλλων και με την πλήρωση των κενών θέσεων, κατάρτιση του δικαστικού κλάδου στο κοινοτικό δίκαιο και θέσπιση νομοθεσίας για τη δημιουργία εναλλακτικών μέσων διευθέτησης των αστικών διαφορών· μεταφορά ορισμένων αρμοδιοτήτων από τα δικαστήρια στους συμβολαιογράφους,

- θέσπιση νομοθεσίας για τους δημόσιους φορείς,

- ενίσχυση των λειτουργιών οικονομικού ελέγχου μέσω της εξασφάλισης κατάλληλου προσωπικού, εκπαίδευσης και εξοπλισμού,

- ενίσχυση των στατιστικών ικανοτήτων.

4. ΠΡΟΓΡΑΜΜΑΤΙΣΜΟΣ

Οι πιστώσεις του προγράμματος Phare για την περίοδο 1995-1999 ανήλθαν συνολικά σε 126 εκατομμύρια ευρώ. Βάσει της συμφωνίας που επήλθε κατά το Ευρωπαϊκό Συμβούλιο του Βερολίνου, στις 24 και 25 Μαρτίου 1999, η χρηματοδοτική βοήθεια προς τις υποψήφιες χώρες για την περίοδο 2000-2006 θα περιλαμβάνει ακόμη ενίσχυση για τα προενταξιακά μέτρα σχετικά με τη γεωργία και την αγροτική ανάπτυξη βάσει του προενταξιακού μέσου Sapard [κανονισμός (ΕΚ) αριθ. 1268/1999 του Συμβουλίου (ΕΕ L 161 της 26.6.1999, σ. 87)] και το διαρθρωτικό μέσο ΙSPA [κανονισμός (ΕΚ) αριθ. 1267/1999 του Συμβουλίου (ΕL 161 της 26.6.1999, σ. 73)], το οποίο για την προενταξιακή περίοδο θα δίνει προτεραιότητα σε μέτρα παρόμοια με εκείνα που θεσπίζει το ταμείο συνοχής. Στο πλαίσιο των συγκεκριμένων εθνικών χορηγήσεων, η Δημοκρατία της Σλοβενίας μπορεί επίσης να χρηματοδοτήσει μέρος της συμμετοχής της σε κοινοτικά προγράμματα, συμπεριλαμβανομένου του πέμπτου προγράμματος πλαισίου για την ανάπτυξη της έρευνας και της τεχνολογίας. Επιπλέον, η Δημοκρατία της Σλοβενίας θα έχει πρόσβαση στη χρηματοδότηση από πολυκρατικά προγράμματα που έχουν άμεση σχέση με το κεκτημένο. Η συμμετοχή στη χρηματοδότηση κάθε υποψήφιας χώρας απαιτείται συστηματικά για κάθε επενδυτικό σχέδιο. Η Επιτροπή συνεργάζεται από το 1998 με την Ευρωπαϊκή Τράπεζα Επενδύσεων και με διεθνή χρηματοπιστωτικά ιδρύματα και, ιδίως, την Ευρωπαϊκή Τράπεζα Ανοικοδόμησης και Ανάπτυξης και την Παγκόσμια Τράπεζα, προκειμένου να διευκολυνθεί η συγχρηματοδότηση των σχεδίων που σχετίζονται με προενταξιακές προτεραιότητες.

5. ΠΡΟΫΠΟΘΕΣΕΙΣ

Η κοινοτική βοήθεια για τη χρηματοδότηση σχεδίων μέσω των τριών προενταξιακών μέσων Phare, Ispa και Sapard προϋποθέτει την τήρηση, εκ μέρους της Δημοκρατία της Σλοβενίας, των υποχρεώσεων που απορρέουν από την ευρωπαϊκή συμφωνία, την περαιτέρω πρόοδο προς την κατεύθυνση της εκπλήρωσης των κριτηρίων της Κοπεγχάγης και, ιδίως, την πρόοδο όσον αφορά την τήρηση των ειδικών κριτηρίων που καθορίζονται στην παρούσα εταιρική σχέση για την προσχώρηση το 2000. Η μη τήρηση αυτών των γενικών προϋποθέσεων θα μπορούσε να ωθήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98.

6. ΠΑΡΑΚΟΛΟΥΘΗΣΗ

Η εφαρμογή της εταιρικής σχέσης για την προσχώρηση παρακολουθείται στο πλαίσιο της ευρωπαϊκής συμφωνίας. Όπως τονίστηκε κατά το Ευρωπαϊκό Συμβούλιο του Λουξεμβούργου, η ευρωπαϊκή συμφωνία εξακολουθεί να αποτελεί το πλαίσιο εντός του οποίου μπορεί να εξεταστεί η θέσπιση του κεκτημένου βάσει της ιδίας διαδικασίας και ανεξάρτητα από το αν έχουν αρχίσει ή όχι οι διαπραγματεύσεις. Οι ουσιαστικής σημασίας τομείς της εταιρικής σχέσης για την προσχώρηση συζητούνται στις κατάλληλες υποεπιτροπές. Η επιτροπή σύνδεσης συζητεί τις γενικές εξελίξεις, τις επιτελούμενες προόδους και τα προβλήματα που ανακύπτουν όσον αφορά την τήρηση των προτεραιοτήτων και την επίτευξη των ενδιαμέσων στόχων, καθώς και ειδικότερα θέματα που παραπέμπουν σ' αυτήν οι υποεπιτροπές.

Η επιτροπή διαχείρισης του Phare μεριμνά ώστε οι χρηματοδοτικές αποφάσεις που λαμβάνονται βάσει των τριών προενταξιακών μέσων, δηλαδή του Phare, του Ispa και του Sapard να είναι συμβατές μεταξύ τους καθώς και με τις εταιρικές σχέσεις για την προσχώρηση, όπως προβλέπεται στον συντονιστικό κανονισμό [κανονισμός (ΕΚ) αριθ. 1266/1999 του Συμβουλίου (ΕΕ L 161 της 26.6.1999, σ. 68)].

Η εταιρική σχέση για την προσχώρηση θα υποστεί τις τροποποιήσεις που θα καταστούν αναγκαίες, σύμφωνα με το άρθρο 2 του κανονισμού (ΕΚ) αριθ. 622/98.

(1) Ρhare: Πρόγραμμα δράσης για την παροχή βοήθειας στην Πολωνία και την Ουγγαρία.

(2) Ispa: Μέσο προενταξιακών διαρθρωτικών πολιτικών·

(3) Sapard: Ειδικό ενταξιακό πρόγραμμα για τη γεωργία και την αγροτική ανάπτυξη.

ΑΝΑΚΟΙΝΩΣΗ ΠΡΟΣ ΤΟΥΣ ΑΝΑΓΝΩΣΤΕΣ

Θέμα: Μηνιαίοι πίνακες

Οι μηνιαίοι αλφαβητικοί και μεθοδολογικοί πίνακες του μηνός Απριλίου είναι διαθέσιμοι.

Το EUR-OP σκοπεύει να εκδώσει τους πίνακες των επόμενων μηνών σε σύντομο χρονικό διάστημα, κάθε δύο εβδομάδες, και έχει την πρόθεση να καλύψει τα κενά έως τις αρχές του 2000.

Λυπούμεθα για τις μακροχρόνιες καθυστερήσεις, που οφείλονται σε εσωτερικές αλλαγές όσον αφορά τις μεθόδους παραγωγής, και σας διαβεβαιώνουμε ότι δεν θα υπάρξουν παρόμοια προβλήματα με τις συνδρομές του 2000.

Ζητούμε συγγνώμη για οποιαδήποτε αναστάτωση προκλήθηκε από τις εν λόγω καθυστερήσεις.